Nargiza Ne’matova Olot tumaniga hokim bo‘ldi. U so‘nggi 10 kunda hokim etib tayinlangan ikkinchi ayol bo‘ldi

Davomi: Olotga hokimligida fermerni urgan Sherali Salomov endi Qorako‘l tumanini boshqaradi
Shu vaqtgacha Buxoro viloyatining Olot tumani hokimi o‘rinbosari — tuman xotin-qizlar qo‘mitasi raisi, so‘nggi kunlarda mahalla va oilani qo‘llab-quvvatlash bo‘limi boshlig‘i lavozimida ishlab kelgan Nargiza Isomiddinovna Ne’matova Olot tumani hokimi vazifasini bajaruvchi etib tayinlandi. Bu haqda Buxoro viloyati hokimligi axborot xizmati xabar bermoqda.

 Buxoro viloyati hokimi vazifasini bajaruvchi Karim Kamolov va Olot tumani hokimi vazifasini bajaruvchi Nargiza Ne’matova.
Nargiza Ne’matova 1964-yilda tug‘ilgan, ma’lumoti bo‘yicha mutaxassisligi vrach-terapevt. 1991-yilda Toshkent davlat tibbiyot institutining kunduzgi bo‘limini tamomlagan.
Faoliyati davomida Olot tumani markaziy kasalxonasi kardiolog vrachi, tuman markaziy kasalxonasi tug‘ruqqa tayyorlash bo‘limi mudiri, terapevt vrachi, bosh vrachi vazifalarida ishlagan. 2004-yildan xalq deputatlari Olot tuman kengashi deputati.
“Bu amaldagi hokimlarimiz orasidagi ikkinchi ayol kishidir. Asli kasbi shifokor bo‘lgan ushbu kadr haqida yaxshi fikrlar bildiriladi”, — deb yozmoqda @davletovuz.

 Buxoro viloyati hokimi vazifasini bajaruvchi Karim Kamolov Olotning yangi hokimi Nargiza Ne’matovaga guldasta taqdim etmoqda.
Avvalroq, 27-fevral kuni @davletovuz kanali Buxoro viloyatining Olot tumani hamda Namangan viloyatining To‘raqo‘rg‘on tumaniga ayol hokimlar tayinlanishi kutilayotgani haqida xabar bergan edi.
Eslatib o‘tamiz, 18-fevral kuni Sirdaryo viloyati xotin-qizlar qo‘mitasi raisi, senator Dilfuza O‘rolova viloyatning Boyovut tumaniga hokim etib tayinlangan edi. Bu ko‘p yillik tanaffusdan so‘ng u yoki bu hududga ayol kadrning hokim etib tayinlanishi bilan bog‘liq birinchi holat bo‘ldi.
Tuzatish: Xabarning birinchi tahririda yangi hokimning familiyasi Isomiddinova ko‘rinishida xato berilgan edi. Ushbu xatolik uchun mushtariylardan uzr so‘raymiz.